b'\n_START_ARTICLE_\nF\xc3\xb8ynland\n_START_SECTION_\nHistorikk\n_START_PARAGRAPH_\nFra gammelt av var \xc3\xb8ya delt mellom tre g\xc3\xa5rder, Bj\xc3\xb8rnebu og Nordre og S\xc3\xb8ndre Foyn (F\xc3\xb8yn). Hele \xc3\xb8ya, det vil si alle de tre g\xc3\xa5rdene, skal ha tilh\xc3\xb8rt St. Olavs kloster i T\xc3\xb8nsberg frem til reformasjonen. Da ble g\xc3\xa5rdene overdratt til kronen, som pantsatte g\xc3\xa5rdene i 1644 til r\xc3\xa5dmann og kj\xc3\xb8pmann Anbj\xc3\xb8rn Lauritsen. P\xc3\xa5 tidlig 1700-tall, ble de tre g\xc3\xa5rdene solgt til tre forskjellige eiere. Alle g\xc3\xa5rds- og bruksnummer p\xc3\xa5 \xc3\xb8ya, ogs\xc3\xa5 andre sm\xc3\xa5bruk, er senere utskilt fra disse tre g\xc3\xa5rdene._NEWLINE_\xc3\x98ya har skiftet navn opp gjennom historien. Fra gammelt av har navnet p\xc3\xa5 \xc3\xb8ya v\xc3\xa6rt F\xc3\xb8enland (skal ha kommet fra \xc2\xabf\xc3\xa9\xc3\xb8y\xc2\xbb), senere F\xc3\xb8ienland, for s\xc3\xa5 i moderne tid ha v\xc3\xa6rt Foynland, f\xc3\xb8r det fra departementalt hold ble fastsl\xc3\xa5tt av \xc3\xb8yas navn skulle v\xc3\xa6re F\xc3\xb8ynland. Imidlertid brukes navnet Foynland fortsatt av enkelte.'